Source: https://dtt.ogyk.hu/hu/gyujtemenyismertetok/jogforrasok/item/294-a-birosagi-rendszer-1868-utan?tmpl=component&print=1
Timestamp: 2020-06-03 15:01:16
Document Index: 6904949

Matched Legal Cases: ['Kúria\n', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', 'Kúria ', '§ 1', 'Kúria ', '§ 1', '§ 1', '§ 1', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'Kúria ', 'Bíróság ', 'bíróság\n', 'bíróság ', 'bíróság ', 'bíróság ', 'bíróság ', 'Bíróság\n', 'Bíróság\n', 'Bíróság ', 'Bíróság ', 'bíróság ', 'Kúria ', 'Bíróság ', 'bíróság ', 'bíróság ', '§ 1', 'Bíróság\n', 'bíróság ', 'bíróság ', 'bíróság ', 'bíróság ']

Digitalizált Törvényhozási Tudástár - A bírósági rendszer 1868 után
Az 1868/69-es reformok nyomán kialakult bírósági szerkezet
A rendes bíróságok és a különös bíróságok rendszere
A rendes bíróságok mindazok, amelyek az igazságszolgáltatási funkciót az ügyek jellegétől függetlenül, jogszabályból fakadóan általános hatáskörrel gyakorolják.
A kiegyezés szabta közjogi keretek között lehetőség nyílt a bírósági rendszer átalakítására is. Ennek első jele a polgári törvénykezési rendtartás tárgyában hozott 1868. évi LIV. tc. volt, amely radikálisan átalakította a bírósági rendszert, ezen belül a felsőbíróságok szervezetrendszerét is.
Fontos garanciális rendelkezés volt a bírák büntetőjogi és anyagi felelősségének szabályozása (1871. évi VIII. tc.)
1. Királyi Kúria
A legmagasabb szintű bírói fórum Magyarországon a 16–17. századtól 1949-ig. Polgári és büntető ügyekben egyaránt hatáskörrel rendelkezik.
Az 1868. évi LIV. törvénycikk újszerű módon alakította át a felsőbírósági szervezetet. A régi Királyi Kúria hármas szervezeti egysége megszűnt (Hétszemélyes Tábla, Királyi Tábla és a két részleghez az 1840. évi XV. törvénycikkel kapcsolódott Váltófeltörvényszék). A Kúria nevet az átszervezéssel kezdődően egyedül a Hétszemélyes tábla viselte, amely országos felsőbírósággá vált, az egész ország területén illetékességgel bírt. (Az 1723-as bírósági reform során bevezetett királyi táblák megszűntek. Lásd az 1723. évi XXIV. és az 1723. évi XXV. törvénycikkeket.)
A polgári törvénykezési rendtartásról szóló 1868. évi LIV. tc. módosítása tárgyában hozott 1881. évi LIX. tc. ismét átszervezte a Kúriát: egyesítette a korábbi két osztályt (a semmítőszéket és a legfőbb ítélőszéket), s ezzel egységes felsőbírósággá alakult.
2. § A legfőbb birói hatóságot mind a két királyi tábla területére nézve a "magyar királyi Curia" Budapesten gyakorolja.
A Kúria harmadfokú fórumként (felülvizsgálati kérelem, illetve semmisségi panasz vagy felfolyamodás útján) járt el azokban a polgári peres, peren kívüli, illetőleg büntetőügyekben, amelyekben első fokon a megyei törvényszék, másodfokon pedig az ítélőtábla ítélkezett.
A Kúria polgári és büntető tanácsokban határozott. A tanácsok eredetileg hét- illetve öttagúak voltak, 1912-től pedig már minden tanács öt tagból állt. (Lásd: az egyes igazságügyi szervezeti és eljárási szabályok módosításáról szóló 1912. évi VII. törvénycikk 13–14. §§)
A Kúria az ítélkezés mellett fontos szerepet játszott a jogegység megteremtésében is. A polgári perrendtartásról szóló 1911. évi I. tc. életbeléptetéséről rendelkező 1912. évi LIV. tc. 70. §-a értelmében az igazságszolgáltatás egyöntetűségének megóvása végett a vitás elvi kérdést a kir. Kúriának erre a célra kialakított tanácsa, a jogegységi tanács dönti el. Évenként 4 tanácsot alakítottak a Kúrián: közpolgári, telekkönyvi, váltó-, kereskedelmi és bűnvádi ügyekben. A jogegységi tanácsok az elnökön kívül 10 tagból álltak. A törvény a Kúria döntvényeit minden bíróságra nézve kötelezővé tette.
Fontos szerepe volt a Kúria büntető és/vagy polgári tanácsai teljes üléseinek, ahol az adott tanács valamennyi bírája részvételével a teljes ülési határozatok születtek.
A Magyar Királyi Kúria elnöke 1883-ig az országbíró volt, azután külön elnöki állást rendszeresítettek. Az elnök a másodelnökkel együtt tagja volt a főrendiháznak, utóbb a felsőháznak.
A Kúria 1949-ig, a szocialista Alkotmány megalkotásáig létezett. Az igazságügyi szervezet átalakítása tárgyában hozott 1949. évi 9. sz. tvr. rendelkezése értelmében Az eddigi Kúria mint a Magyar Népköztársaság Legfelsőbb Bírósága, az eddigi ítélőtáblák mint felsőbíróságok, az eddigi törvényszékek mint megyei bíróságok folytatják működésüket, az eddigi járásbíróságok pedig megtartják jelenlegi elnevezésüket. (2. § 1. bek.)
2. Királyi Ítélőtáblák
Fellebviteli (másodfolyamodású bíróság). A királyi ítélőtáblák felállításáról a polgári törvénykezési rendtartás tárgyában hozott 1868. évi LIV. tc. rendelkezett, amely két ítélőtáblát szervezett: Pesten és Marosvásárhelyen. A törvény kimondja továbbá:
Mivel az új fórumokon 1870-től kezdődően az ügyforgalom fokozatosan növekedett, ezért elengedhetetlenné vált az ítélőtáblák átszervezése. A kir ítélőtáblák és kir. főügyészségek szervezéséről szóló 1890. évi XXV. törvénycikk rendezte az ítélőtáblák számát és addigi felépítését. A törvénycikk decentralizálta az ítélőtáblákat és számukat tizenegyben állapította meg.
Székhelyeik a következők:Budapest, Debreczen, Győr,Kassa, Kolozsvár, Marosvásárhely, Nagyvárad, Pécs, Pozsony, Szeged, Temesvár.
Az ítélőtáblákhoz a velük földrajzilag összefüggő megyék törvényszékei tartoztak. (Lásd: 1890. évi XXV. tc. 2. §)
Ez a struktúra Trianonig megmaradt, azután csak öt ítélőtábla működött az ország területén: Budapesten, Szegeden, Debrecenben, Győrben és Pécsett.
Az ítélőtáblák hatáskörébe tartoztak többek között első fokon a társadalombiztosítási ügyek, másodfokon a törvényszékektől feljebb vitt polgári peres és nemperes ügyek, illetve büntetőügyek.
Az ítélőtáblákat az 1949-es Alkotmány szüntette meg. (Lásd: 1949. évi XX. tv. 36. § (1) bek. ) Az igazságügyi szervezet átalakítása tárgyában hozott 1949. évi 9. sz. tvr. rendelkezése értelmében Az eddigi Kúria mint a Magyar Népköztársaság Legfelsőbb Bírósága, az eddigi ítélőtáblák mint felsőbíróságok, az eddigi törvényszékek mint megyei bíróságok folytatják működésüket, az eddigi járásbíróságok pedig megtartják jelenlegi elnevezésüket. (2. § 1. bek.)
A Magyar Népköztársaság Alkotmányának módosításáról szóló 1950. évi IV. tv. 5. §-a eltörölte a felsőbíróságokat.
Az ítélőtáblák székhelyének és illetékességi területének megállapításáról szóló 1997. évi LXIX. törvény rendelkezéseinek megfelelően kerültek vissza az ítélőtáblák a magyar igazságszolgáltatás rendszerébe.
3. Királyi Törvényszékek
A királyi törvényszékeket az első folyamodású bíróságok rendezéséről szóló 1871. évi XXXI. törvénycikk hívta életre. A törvény rendelkezése szerint:
1. § Első folyamodásu biróságok:
a) a kir. járásbiróságok;
b) a kir. törvényszékek;
c) a buda-pesti kir. kereskedelmi és váltótörvényszék
A törvényszékek tehát elsőfokú, általános hatáskörrel bíró szervek voltak, amelyek büntető és polgári ügyekben egyaránt eljártak. Egyes bíróságként vagy pedig háromfős bírói tanácsban hozott ítéleteket. A törvényszék élén az elnök állt.
Törvényszékeket minden megyeszékhelyen és más nagyobb városokban szerveztek. Az első folyamodású kir. törvényszékek és járásbíróságok életbeléptetéséről szóló 1871. évi XXXII. törvénycikk értelmében:
1. § Az első folyamodású kir. törvényszékek száma egyelőre 102-ben, a járásbiróságoké pedig 360-ban állapittatik meg.
A törvényszékek számát az elsőfokú királyi bíróságok újabb szervezéséről szóló 1875. évi XXXVI. tc. 1. §-a 64-re szállította le. A második világháború előtti években a törvényszékek száma 24 volt.
A királyi törvényszék elnevezést az igazságügyi szervezet átalakítása tárgyában hozott 1949. évi 9. sz. tvr. változtatta meg megyei bíróságra. (2. § 1. bek.)
4. Királyi Járásbíróságok
A királyi járásbíróságokat az első folyamodású bíróságok rendezéséről szóló 1871. évi XXXI. törvénycikk hívta életre. A törvény rendelkezése szerint:
A járásbíróságot a csekélyebb perértékű vagy gyors elintézést igénylő jogviták elbírálására hozták létre. Első fokon ítélkezett kisebb értékű vagyoni perekben és kisebb súlyú bűnügyekben. Egyesbíróságként járt el, élén a járásbíróval.
Az első folyamodású kir. törvényszékek és járásbíróságok életbeléptetéséről szóló 1871. évi XXXII. törvénycikk értelmében 360 ilyen bíróságot hoztak létre, később a dualista korszak végén számuk 390 volt, a második világháború előtti években pedig mintegy 150 működött.
Működésüket a második világháború után igazságügyi szervezet átalakítása tárgyában hozott 1949. évi 9. sz. tvr. változatlan névvel meghosszabbította. (2. § 1. bek.)
A járások 1984. január 1-jei megszüntetésével (1983. évi II. tv. 4. §) a járásbíróságok szerepét a helyi (városi, fővárosi kerületi) bíróságok vették át.
5. Esküdtbíróságok
Az esküdtbíróságokról szóló 1897. évi XXXIII. tc. rendelkezik a törvényszékek mellett szervezett esküdtszékek bíráskodására vonatkozó szabályozásról. Az esküdtbíróságok hatáskörét a Bűnvádi Perrendtartás életbeléptetéséről szóló 1897. évi XXXIV. tc. határozta meg. Az új bíróságok a Bűnvádi Perrendtartás (1896. évi XXXIII. tc.) hatálybalépésével egy időben, azaz 1900. január 1-jén kezdték meg működésüket.
Az esküdtszék nem állandó bíróság volt, hanem az ügyek számától függően, esetenként évente több alkalommal tartott ülésszakot.
A törvény minden törvényszéknél, melynek büntető hatásköre van, esküdtbíróság szervezését rendelte el. Az esküdtbíróság hatásköre olyan bűncselekményekre terjedt ki, amelyeket a jogszabály öt évnél hosszabb idejű államfogház- vagy fegyházbüntetéssel, életfogytig tartó fegyházbüntetéssel vagy halállal rendelt büntetni.
Az esküdtbíróságok hatáskörét az első világháború idején fokozatosan szűkítették, majd a világháború után a kormány az esküdtbíróságok működését a 6898/1919. M.E sz. rendelettel ideiglenesen felfüggesztette. Bár a két világháború közötti időszakban voltak ilyen irányú törekvések, az intézmény megújítására utóbb már nem került sor.
1949 novemberétől a magyar igazságszolgáltatásban a szovjet modellt követő népi ülnöki rendszert alkalmazták. A népi ülnöki rendszer bevezetéséről a népnek a büntető igazságszolgáltatásban való részvételéről és a fellebvitel egyszerűsítéséről szóló 1949. évi XI. tc. 2-7. §-a rendelkezett.
Különös bíróságok mindazon bíróságok, amelyek csak bizonyos személyi körben vagy meghatározott tárgyú ügyekben látnak el igazságszolgáltatási funkciót
A Magyar Királyi Közigazgatási Bíróság előzménye. A pénzügyi közigazgatási bíróságról szóló 1883. évi XLIII. tc. hívta életre. Később beleolvadt a Közigazgatási Bíróságba.
A közigazgatási jogvédelem legfontosabb bírói fóruma a polgári Magyarországon. Ez a testület tette lehetővé, hogy a polgárok a közigazgatási hatóságok visszaélései ellen bírói úton keressenek jogorvoslatot.
Előzménye az 1883. évi XLIII. törvénycikkel létrehozott pénzügyi közigazgatási bíróság, amely egyfokú közigazgatási bíróságot szervezett a pénzügyi tárgyú jogviták eldöntésére.
Az általános hatáskörű Magyar Közigazgatási Bíróságot az 1896. évi XXVI. tc. állította fel. A testület 1897. január 1-jén kezdte meg működését. A Kúriával egyenrangú felsőbíróság volt, a miniszterelnök közvetlen felügyelete alatt működött.
Feladata a közigazgatási hatósági határozatok, aktusok felülvizsgálata volt. Az országgyűlési képviselők választásáról szóló 1925. évi XXVI. tc. értelmében ügykörébe tartoztak az országgyűlési képviselőválasztások és a felsőházi választások ügyei is. (Ez utóbbi feladatköre miatt nevezték Alkotmányjogi Bíróságnak.)
A bíróság élén az elnök állt, aki a Kúria elnökével egyenrangú volt. A testület két osztályban: általános közigazgatási és pénzügyi osztályban működött, ezek mindegyikében öttagú tanács elé kerültek az ügyek.
A Közigazgatási Bíróság megszüntetését az 1949. évi II. tc. rendelte el, a hatáskörébe tartozó ügyek részben döntőbizottsági eljárásra, részben polgári peres útra, részben pedig rendes közigazgatási útra utalta.
3. Tőzsdebíróság
A tőzsdei kereskedelmi ügyletek során felmerült jogvitákban döntött, ha azokat az érdekelt felek eléje terjesztették. A tőzsdebíróság sajátos választott bíróság volt. Az 1864-ben alakult Budapesti Áru- és Értéktőzsde részét képezte. A bíróság az 1865. november 24-ei császári leirat alapján kezdte meg működését.
Eljárását és hatáskörét a polgári törvénykezési rendtartásról szóló 1868. évi LIV. tc. módosítása tárgyában hozott 1881. évi LIX. törvény 94–99. §-ai valamint a Polgári Perrendtartás életbeléptetéséről szóló 1912. évi LIV. tc. rendezte.
A bíróság hatáskörébe többek között olyan peres ügyek tartoztak, amelyek a tőzsdén vagy a gabonacsarnokban kötött kereskedelmi ügyletekből keletkeztek.
A Tőzsdebíróságot 1948-ban megszüntették. (Lásd a Budapesti Áru- és Értéktőzsde megszüntetéséről szóló jogszabályokat: 4043/1949. Korm. rend. és annak végrehajtására kiadott 22200/1949. KSzM rend.)
4. Magyar Királyi Szabadalmi Bíróság
A bíróságot a találmányi szabadalmakról alkotott 1895. évi XXXVII. tc. 24. §-a állította fel. A hivatal kettős rendszerű volt, első fokon a szabadalmi hatóságok döntöttek a szabadalom megvonása és megsemmisítése iránt beadott keresetekről. A szabadalmi hivatal bírói osztálya a szabadalmi hivatal elnökének vagy helyettesének elnöklete alatt a hivatal két bírói hivatalra képesített és két műszaki tagjából álló ötös tanácsban határozott. A szabadalmi tanács a szabadalmi hivatal bírói osztályától fellebbezett szabadalmi perekben másodfokon, véglegesen határozott.
A találmányi szabadalmakról szóló 1895. évi XXXVII. törvénycikk egyes rendelkezéseinek módosításáról és kiegészítéséről rendelkező 1920. évi XXXV. tc. a Szabadalmi Hivatalt Szabadalmi Bírósággá szervezte át.
5. Hatásköri Bíróság
A közhatalmi szervek közötti hatásköri viták elbírálására rendelt bíróság. Felállításáról, szervezetéről és hatásköréről a hatásköri bíróságokról szóló 1907. évi LXI. tc. rendelkezett. Feladata a rendes bíróságok és a Közigazgatási Bíróság közt, továbbá ezek valamelyike és a közigazgatási hatóságok közt felmerült hatásköri kérdéseket volt hivatott eldönteni. Tehát jogkörébe tartozott minden olyan hatásköri vita kiküszöbölése, ahol valamely ügyet mind a bíróság, mind valamely közigazgatási hatóság a saját hatáskörébe tartozónak nyilvánított, vagy épp ellenkezőleg, mindkét fórum megtagadta az ügyben való eljárást.
Héttagú tanácsban ítélkezett. A tanács tagjai részben a Kúria, részben a Közigazgatási Bíróság bírái közül kerültek ki. A bíróság elnöki tisztét háromévenként felváltva a Királyi Kúria illetve a Közigazgatási Bíróság elnökei látták el.
Az 1907. évi LXI. törvénycikket a hatásköri bíróság hatáskörének kiterjesztéséről és szervezetének módosításáról szóló 1928. évi XLIII. tc. egészítette ki.
A bíróságot a közigazgatási bíróság megszüntetéséről szóló 1949. évi II. tv 11. § 1. bek. szüntette meg.
6. Főudvarnagyi Bíróság
A bíróságot a magyar főudvarnagyi bíráskodásról szóló 1909. évi XVI. tc. állította fel. A királyi család és a királyi udvar polgári peres és peren kívüli ügyeiben hivatott eljárni. A bíróság háromtagú tanácsa élén álló elnököt az uralkodó nevezte ki.
Hatásköre a Magyarországon élő Habsburg–Lotharingiai főhercegekre és az olyan diplomáciai mentességet élvező személyekre terjedt ki, akik elismerték a bíróság joghatóságát.
Hatáskörébe tartoztak többek között az uralkodó család hitbizományi birtokaival, továbbá a Magyarországon fekvő ingatlanjainak öröklésével kapcsolatos perek. De nem tartoztak a hatáskörébe például a királyi ház tagjainak egymás közötti magánjogi jellegű perei.
A bíróság ítélete ellen a Budapesti Királyi Ítélőtáblához, onnan a Királyi Kúriához lehetett fellebbezni.
A bíróságot 1918-ban megszüntették, majd 1920-ban visszaállították. A bíróságot végérvényesen a magyar főudvarnagyi bíróság megszüntetéséről szóló 1946. évi IV. tc. szüntette meg és kimondta, hogy a folyamatban lévő ügyekre is az általános illetékességi és hatásköri szabályokat kell alkalmazni.
Magyar jogi lexikon. 1–6. kötet. Szerk. Márkus Dezső. Budapest: Pallas Irodalmi és Nyomdai Rt. 1898–1907.
Mezey Barna – Bódiné Beliznay Kinga: Magyar jogtörténet. Budapest: Osiris, 2007. 515 p.
Pomogyi László: Magyar alkotmány- és jogtörténeti kéziszótár. Budapest: Mérték Kiadó, 2008. 958 p.
Stipta István: A magyar bírósági rendszer története. Debrecen: Multiplex Media – Debrecen U. P., 1998. 213. p.
Valamint az összeállításban idézett jogszabályok.